Η βιομηχανία των κοσμημάτων χρησιμοποιεί σήμερα σχεδόν αποκλειστικά τα καλλιεργημένα μαργαριτάρια. Όπως καλλιεργούνται στις ελληνικές θάλασσες τα μύδια για φαγητό, έτσι καλλιεργούνται τα όστρακα για την παραγωγή μαργαριταριών. Οι καλλιεργητές τοποθετούν μέσα σε κάθε όστρακο μία πετρούλα. Το όστρακο εκκρίνει την ουσία "μάργαρο" γύρω από τον "εισβολέα" με σκοπό να τον εξουδετερώσει. Έτσι μετά από κάποια χρόνια δημιουργείται το μαργαριτάρι.
Την πατέντα της καλλιέργειας των μαργαριταριών την οφείλουμε στους Ιάπωνες επιστήμονες. Σήμερα τα περισσότερα μαργαριτάρια είναι γλυκού νερού και παράγονται στην Κίνα. Η τιμή ενός μαργαριταριού εξαρτάται από την ποιότητα και το χρώμα του. Αν το στρώμα του μαργάρου είναι παχύ με μικρό πυρήνα η ποιότητα του μαργαριταριού ανεβαίνει.